Liselott Blixt (DF), 2010-02-25:
Kontaktpersonordningen, som blev startet i 2006, er en ordning, som skal sikre, at patienterne får større sammenhæng i deres forløb, og ordningen fungerer på mange afdelinger i dag.
Den nuværende kontaktpersonordning trådte i kraft den 1. januar 2009.
Ifølge sundhedsloven tilbyder regionsrådet en eller flere kontaktpersoner til en patient, der modtages til behandling på en af regionens sygehuse.
Kontaktpersonordningen har til formål at medvirke til at skabe sammenhæng i patientforløbene, netop for at patienten ikke skal føle sig overladt til sig selv.
Men vi ved også, at regionerne skriger på en afbureaukratisering.
Derfor har man kigget på kontaktpersonordningen, som ellers er noget, alle patienter har krav på i dag.
Der er f.eks. mange ambulante patienter, som kommer hurtigt ind og hurtigt ud – de kan eventuelt komme med en tennisalbue, eller de skal have en anden mindre operation, som ikke fordrer indlæggelse – og her mener vi, det kan være i orden, at man ikke får en kontaktperson.
Men hvem drejer det sig så ellers om?
Vi bør sikre, at alle, der har brug for en kontaktperson, også selv om de kun er indlagt en dag, kan få en.
Det kan være den hjemløse, der kommer ind og er forfrossen og har brug for en varm seng og lidt mad, og som bliver undersøgt og tager tilbage igen; det kan være alkoholikeren, der bliver fundet på en trappe og har brug for at komme ind og blive afruset og komme ud igen; det kan være kronikeren, som kommer ind og skal have justeret lidt medicin og kommer hjem igen; eller det kan være den ældre, der har brug for en væskeopfyldning på grund af dehydrering.
Derfor beder vi om, at vi får det op i Sundhedsudvalget, så personkredsen bliver klarere, og så vi kan afgrænse det og se på, om det er de rigtige personer, der bliver fri for at få den kontaktperson.
Med hensyn til medicinprofilen blev medicinkortet etableret og påbegyndt i 2008, og ifølge regeringens aftaler med Danske Regioner skal det være fuldt udrullet en gang inden udgangen af 2011.
Det forslag skal være med til at gøre det nemmere for fagpersoner på tværs af sundhedssektorerne at få adgang til en medicinprofil.
Der mener vi i Dansk Folkeparti, at vi mangler nogle meget centrale personer, og det er farmaceuterne.
Vi har flere gange været ude og sige, at der bør ansættes farmaceuter på flere afdelinger, for at der kan komme flere personer ind over, når vi nu mangler personale rundtomkring på sygehusene.
Når der bliver lavet fejl med hensyn til medicindoseringer, ansætter man netop farmaceuter til at forestå medicinen og medicinuddelingen på de forskellige afdelinger.
Det kunne vi godt tænke os at få med ind i teksten.
Vaccinationsregisteret er en af de ting, vi også er glade for, da vi netop i betænkningen til L 66 opfordrede regeringen til at oprette et system, der havde til opgave at lave en samlet oversigt.
Det blev bakket op af resten af partierne i Sundhedsudvalget, og derfor er det med glæde, at vi ser, at vi nu har det til behandling i dag.
Vi skal sikre en høj kvalitet i overvågningen og vurderingen af vaccinationstilslutning og -effekt, og samtidig er det vigtigt, at der bliver etableret personlige vaccinationskort, hvor alle vaccinationsoplysningerne står.
Men samtidig står der i lovforslaget, at registeret skal ligge hos Statens Serum Institut.
Det vil vi også gerne have en lille snak om i Sundhedsudvalget, for vi mener, at der kan være nogle interessekonflikter i, at Seruminstituttet, der laver og sælger vacciner, skal have registeret.
Hvis det i stedet lå sammen med Lægemiddelstyrelsen, hvor man netop også ser på bivirkninger osv., kunne man have det hele samlet et sted.